দিল্লিতে গত ছ’দিন ধরে দুই প্রতিবেশী দেশের সীমান্ত সমস্যা নিয়ে বৈঠকে বসেছিল বিএসএফ ও বিজিবি। শুক্রবার সেই বৈঠকের শেষে সাংবাদিক সম্মেলনে বিএসএফের ডিরেক্টর জেনারেল কে কে শর্মা জানান, সীমান্ত পেরিয়ে রোহিঙ্গাদের অনুপ্রবেশ তুলনায় কমলেও বঙ্গের সীমান্ত এলাকায় রোহিঙ্গাদের জন্য শিবির করে দেওয়া হয়েছে। তাদের কাছে অস্ত্র, গোলাবারুদ থাকার নির্দিষ্ট অভিযোগ না থাকলেও বিজিবি জানিয়েছে, রোহিঙ্গাদের একাংশের সঙ্গে যোগ আছে জঙ্গি সংগঠনের। সে কারণে রোহিঙ্গাদের উপর কড়া নজর রাখা হচ্ছে বলে জানিয়েছে বিএসএফ।